MT
17.4.2023
Il-Ġurnal Uffiċjali tal-Unjoni Ewropea
C 134/5
Appell ippreżentat fil-21 ta’ Frar 2023 minn Firearms United Network, Tomasz Walter Stępień, Michał Budzyński, Andrzej Marcjanik mis-sentenza mogħtija mill-Qorti Ġenerali fil-21 ta’ Diċembru 2022 fil-Kawża T-187/21, Firearms United Network et vs Il-Kummissjoni Ewropea (Kawża C-105/23 P) (2023/C 134/07) Lingwa tal-kawża: il-Pollakk Partijiet Appellanti: Firearms United Network, Tomasz Walter Stępnia, Michał Budzyński, Andrzej Marcjanik (rappreżentant: E. Woźniak, adwokat)
Partijiet oħra fil-proċedura: Il-Kummissjoni Ewropea, ir-Repubblika Federali tal-Ġermanja, ir-Reubblika Franċiża, l-Aġenzija Ewropea għas-Sustanzi Kimiċi
Talbiet — tannulla s-sentenza appellata fl-intier tagħha u tilqa’ t-talbiet li l-appellanti ressqu quddiem il-Qorti Ġenerali fil-kuntest tar-rikorsi tagħhom;
— sussidjarjament, tannulla s-sentenza appellata fl-intier tagħha u terġa’ tibgħat il-kawża quddiem il-Qorti Ġenerali sabiex din tiddeċidiha mill-ġdid;
— tikkundanna lill-Kummissjoni għall-ispejjeż ta’ din il-proċedura ta’ appell u tal-proċedura quddiem il-Qorti Ġenerali.
Aggravji u argumenti prinċipali — ksur tal-Artikolu 88(1) u (2) flimkien mal-Artikolu 91(e) tar-Regoli tal-Proċedura tal-Qorti Ġenerali flimkien mal-Artikolu 19(1) u (3)(a) TUE kif ukoll mal-Artikolu 47 tal-Karta tad-Drittijiet Fundamentali tal-Unjoni Ewropea billi l-Qorti Ġenerali ma ħaditx inkunsiderazzjoni t-talba tal-appellanti fir-rigward tal-ammissibbiltà u l-amministrazzjoni tal-prova ta’ perizja, kif ukoll numru ta’ irregolaritajiet ta’ natura proċedurali dwar evalwazzjoni tal-provi u żbalji fil-konstatazzjonijiet magħmula minnha fis-sentenza;
— evalwazzjoni żbaljata tal-provi prodotti fir-rikors li wasslu lill-Qorti Ġenerali tikkonstata b’mod żbaljat li l-appellanti naqsu milli jqiegħdu inkwistjoni l-analiżi u l-affermazzjonijiet li servew bħala bażi għad-dħul fis-seħħ tar-Regolament tal-Kummissjoni (UE) 2021/57 tal-25 ta’ Jannar 2021 li jemenda l-Anness XVII tar-Regolament (KE) Nru 1907/2006 tal-Parlament Ewropew u tal-Kunsill dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH) rigward iċ-ċomb fil-pritkuni sparati fl-artijiet mistagħdra jew fl-inħawi tagħhom (1);
— konstatazzjoni żbaljata fis-sentenza appellata li l-preżunzjoni stabbilita fir-Regolament (UE) 2021/57 hija preżunzjoni konfutabbli.
L-appellanti jenfasizzaw li f’kull sistema legali bbażata fuq l-Istat tad-dritt, preżunzjoni li tista’ twassal għal konsegwenzi negattivi għaċ-ċittadin għandha tkun konfutabbli.
Konsegwentement, is-sempliċi fatt li tkun konfutabbli ma jneħħix in-natura ta’ illegalità minn din il-preżunzjoni.
Barra minn hekk, l-applikazzjoni ta’ preżunzjoni għandha dejjem tkun iġġustifikata minn raġunijiet ċari.
Issa, is-sentenza appellata teskludi l-fatt li r-Regolament (UE) 2021/57 ma japplikax dan il-prinċipju u ma jindika ebda argument li jkun jista’ jikkostitwixxi raġunijiet iġġustifikati għall-preżunzjoni li timponi obbligi proċedurali supplimentari fuq iċ-ċittadin.
Applikazzjoni ta’ preżunzjoni b’mod li ma jiġix iggarantit ir-rispett tad-drittijiet proċedurali taċ-ċittadin tista’ min-naħa tagħha toħloq ksur tal-prinċipji ta’ preżunzjoni tal-innoċenza u tad-drittijiet tad-difiża;
— fid-dawl taċ-ċaħda mill-Qorti Ġenerali tar-rikors ippreżentat kontra r-Regolament 2021/57, li wassal sabiex dan ir-regolament inżamm fl-ordinament ġuridiku tal-Unjoni Ewropea, ksur mill-Qorti Ġenerali tad-dispożizzjonijiet tal-Karta tad-Drittijiet Fundamentali tal-Unjoni Ewropea, jiġifieri l-Artikoli 16, 17(1), 21(1), 45(1), 48(1), 52(1) kif ukoll ksur tad-dispożizzjonijet tat-Trattat dwar l-Unjoni Ewropea, jiġifieri l-Artikoli 2, 3(2) u (3) u 5(2), (3) u (4);